b"\n_START_ARTICLE_\nMarcel Hirscher\n_START_SECTION_\n\xc5\xa0portna kariera\n_START_PARAGRAPH_\nHirscher je v svetovnem pokalu prvi\xc4\x8d nastopil 17. marca 2007 v Lenzerheideju, kjer je zasedel 24. mesto._NEWLINE_Znan je po svoji napadalni in brezkompromisni vo\xc5\xbenji, ki ga je \xc5\xbee velikokrat popeljala do velikih uspehov, prav tolikokrat pa tudi do padcev in odstopov. _NEWLINE_Nase je opozoril \xc5\xbee na mladinskih svetovnih prvenstvih, na katerih je osvojil kar 6 medalj, in sicer 3 zlate (veleslalom 2007, veleslalom in slalom 2008), 2 srebrni (slalom 2007 in superveleslalom 2009) in 1 bronasto (veleslalom 2009).\n_START_SECTION_\nSezona 2006/07\n_START_PARAGRAPH_\nV svetovnem pokalu je debitiral v koncu sezone 2006/07 in takrat je za njegovo paradno disciplino veljal slalom. Njegovi trenerji so si od njega obetali zelo veliko, a Hirscher dolgo \xc4\x8dasa ni dokazal, da si zaslu\xc5\xbei tolik\xc5\xa1no pozornost. Velikokrat se mu je namre\xc4\x8d dogajalo, da je zaradi brezglave vo\xc5\xbenje odstopil ali pa naredil napako in tekmo kon\xc4\x8dal na koncu razpredelnice. _NEWLINE_V\xc4\x8dasih mu je vendarle uspel podvig, kot je bilo 4. mesto na Svetovnem prvenstvu v Val d'Iseru v superkombinaciji.\n_START_SECTION_\nSezona 2008/09\n_START_PARAGRAPH_\nSezono 2008/2009 je v superveleslalomskem se\xc5\xa1tevku kon\xc4\x8dal na 52. mestu, v veleslalomskem na 14. mestu, kombinacijo na 10. mestu, slalom pa na 9. mestu.\n_START_SECTION_\nSezona 2009/10\n_START_PARAGRAPH_\nA veliki met mu je uspel v sezoni 2009/2010, ko se je za\xc4\x8del redno uvr\xc5\xa1\xc4\x8dati med prvo deseterico v treh disciplinah. Tako je v francoskem Val d'Iseru dosegel svojo prvo zmago za svetovni pokal v veleslalomu  V isti sezono je zmagal \xc5\xa1e v Kranjski Gori, na 49. Pokalu Vitranc, ponovno v veleslalomu._NEWLINE_Z uspehi na Podkornu se je zavihtel na 3. mesto v veleslalomskem se\xc5\xa1tevku in na 6. v slalomskem, pa tudi na 4. v skupni razvrstitvi. Se\xc5\xa1tevek superkombinacije je kon\xc4\x8dal na 11. mestu.\n_START_SECTION_\nSezona 2011/12\n_START_PARAGRAPH_\nHirscher je v tej sezoni osvojil svoj prvi veliki kristalni globus. Prednost pred drugo uvr\xc5\xa1\xc4\x8denim Beatom Feuzem je bila le 25 to\xc4\x8dk. Osvojil je \xc5\xa1e svoj prvi mali kristalni globus v veleslalomu.\n_START_SECTION_\nSezona 2012/13\n_START_PARAGRAPH_\nV sezoni 2012/13 je osvojil \xc5\xa1e svoj drugi veliki kristalni globus. Pred Svindalom je imel ve\xc4\x8d kot 300 to\xc4\x8dk prednosti. Veliki kristalni globus je v sezoni 12/13 osvojil skupaj s Tino Maze. Prejel je tudi mali kristalni globus v slalomskem se\xc5\xa1teveku.\n_START_SECTION_\nSezona 2013/14\n_START_PARAGRAPH_\nV tej sezoni je osvojil \xc5\xa1e tretji veliki kristalni globus in vknji\xc5\xbeil pet zmag. Osvojil je tudi mali kristalni globus v slalomu. Na zimskih olimpijskih igrah v So\xc4\x8diju je osvojil srebrno medaljo v slalomu. Prehitel ga je le Mario Matt.\n_START_SECTION_\nSezona 2014/15\n_START_PARAGRAPH_\nSezona 2015 je bila prelomna, saj je postal prvi smu\xc4\x8dar v zgodovini, ki je osvojil \xc5\xa1tiri velike kristalne globuse zapored. Mali veleslalomski kristalni globus je dobil z ve\xc4\x8d kot 200 to\xc4\x8dkami prednosti pred drugouvr\xc5\xa1\xc4\x8denim Pinturaultom.  _NEWLINE_Na veleslalomski tekmi v Garsmichu je dosegel eno najve\xc4\x8djih razlik na eni tekmi, saj je v veleslalomu za ve\xc4\x8d kot tri sekunde premagal drugouvr\xc5\xa1\xc4\x8denega Neureutherja. Na svetovnem prvenstvu v Beaver Creeku pa je osvojil naslov svetovnega prvaka v kombinaciji in srebro v veleslalomu.\n_START_SECTION_\nSezona 2015/16\n_START_PARAGRAPH_\nV sezoni 2015/16 je osvojil mali kristalni globus v veleslalomu in skupni se\xc5\xa1tevek (zaporedni peti veliki kristalni globus), v slalomskem se\xc5\xa1tevku je bil drugi.\n_START_SECTION_\nSezona 2016/17\n_START_PARAGRAPH_\nSezono je za\xc4\x8del z drugim mestom na veleslalomski tekmi v Soldenu. Svojo prvo zmago v sezoni je dosegel 13. novembra 2016 na slalomu v Leviju, ki je bila njegova 40. zmaga v karieri._NEWLINE_Hirscher je na Svetovnem prvenstvu leta 2017 osvojil tri medalje od tega dve zlati in je prvi po Albertu Tombi, ki je na svetovnem prvenstvu zlato medaljo osvojil v obeh tehni\xc4\x8dnih disciplinah. Tombi je to uspelo leta 1996. _NEWLINE_To sezono je \xc5\xa1e \xc5\xa1esti\xc4\x8d zapored kon\xc4\x8dal kot zmagovalec skupnega se\xc5\xa1tevka svetovnega pokala in osvojil veliki kristalni globus. Tak\xc5\xa1en dose\xc5\xbeek ni uspel \xc5\xa1e nobenemu smu\xc4\x8darju.\xc2\xa0Marc Girardelli\xc2\xa0je osvojil pet velikih globusov (v obdobju osmih let). Najuspe\xc5\xa1nej\xc5\xa1a \xc5\xbeenska Annemarie Moser-Pr\xc3\xb6ll\xc2\xa0pa je osvojila \xc5\xa1est globusov (v obdobju devetih let).\n_START_SECTION_\n2018: Zimske olimpijske igre\n_START_PARAGRAPH_\nHirscher je v Jeongseonu na Zimskih olimpijskih igrah prvi\xc4\x8d v karieri osvojil zlato olimpijsko medaljo, in sicer v kombinaciji. Avstrijec je zlatu, ki ga je dosegel v kombinaciji, 18. februarja 2018 dodal \xc5\xa1e veleslalomsko zlato.\n_START_SECTION_\nSezona 2018/19\n_START_PARAGRAPH_\nSezono je za\xc4\x8del z zmago na slalomski tekmi v Leviju. Na veleslalomu v Val d'Iseru je dosegel svojo \xc5\xa1estdeseto (60) zmago v karieri in sedmo na tem prizori\xc5\xa1\xc4\x8du. Na tekmi v Alta Badii. 16. decembra 2018 se je s \xc5\xa1esto veleslalomsko zmago na tem prizori\xc5\xa1\xc4\x8du, izena\xc4\x8dil z Ameri\xc4\x8danom Ligetyjem, ki je kot prvi na enem prizori\xc5\xa1\xc4\x8du zmagal na \xc5\xa1estih veleslalomih. Ligetyju je to je uspelo v Kranjski Gori. Hirscher je dan kasneje pri\xc5\xa1el do svoje prve zmage v paralelnem veleslalomu oz. do 62. zmage v svetovnem pokalu in s tem ujel dozdaj\xc5\xa1njo avstrijsko rekorderko Annemarie Moser-Pr\xc3\xb6ll na ve\xc4\x8dni lestvici._NEWLINE_Sloviti \xc5\xa1portni \xc4\x8dasnik L'\xc3\x89quipe ga je imenoval za najbolj\xc5\xa1a \xc5\xa1portnika na svetu v letu 2018. V Adelbodnu, 13. decembra 2019 je z deveto zmago v sezoni, postavil rekord po \xc5\xa1tevilu zmag med mo\xc5\xa1kimi na enem prizori\xc5\xa1\xc4\x8du. Rekorden je popravil tudi s 16 osvojenimi stopni\xc4\x8dkami, kar je prav tako najve\xc4\x8d med mo\xc5\xa1kimi na enem prizori\xc5\xa1\xc4\x8du._NEWLINE_Hirscher je na Svetovnem prvenstvu v Areju osvojil srebro v veleslalomu in zlato v slalomu. Z zlatom v slalomu je poleg \xc5\xa0veda Ingemarja Stenmarka postal edini alpski smu\xc4\x8dar v zgodovini, ki je osvojil tri naslove svetovnega prvaka v slalomu. _NEWLINE_\xc5\xbde sedem tekem pred koncem sezone si je zagotovil vse tri kristalne globuse - veleslalomskega, slalomskega in velikega za zmago v skupnem se\xc5\xa1tevku.\n_START_SECTION_\nUpokojitev\n_START_PARAGRAPH_\nV sredo, 4. septembra 2019 je na novinarski konferenci v Salzburgu napovedal slovo od alpskega smu\xc4\x8danja. V karieri je nastopil na 245 tekmah, od tega jih je 138 kon\xc4\x8dal na stopni\xc4\x8dkah. V svetovnem pokalu je skupaj zbral 13.967 to\xc4\x8dk, 8 velikih in 12 malih kristalnih globusov. Upokojil se je pri vsega 30-tih letih.\n_START_SECTION_\nZasebno \xc5\xbeivljenje\n_START_PARAGRAPH_\nJunija 2018 se je na Ibizi poro\xc4\x8dil s svojo dolgoletno partnerko Lauro Moisl. \xc4\x8cez nekaj mesecev, 7. oktobra 2018 pa se jima je rodil sin."